HAFEZ OG PAPPA: At kråka Hafez søkte tilflukt hos Espen en sommerdag i 2004, har preget livet for dem begge. De trives tydelig i hverandres selskap.

I en leilighet i Enebakk bor katten Rafiki, kråka Hafez og Espen Sletteberg (42).

– Her sover katt og kråke ved siden av meg hver natt, sier Espen og smiler.

– Vi er en familie som krangler og har det moro. Hafez er b-fugl og blir grinete hvis han blir vekket for tidlig. Han er glad i å bade og liker å base i snøen, og han elsker ostepop som han får til helgekos.

– Kom da, Hafez, kom til pappa! Espen Sletteberg (42) kaller seg «Kråkemannen» og anser seg altså som pappaen til Hafez. Nå hopper kråka opp på armen hans, klar for litt kos.

Det startet i Sofienberg-parken i Oslo en sommerdag i 2004. Espen satt og mediterte, og plutselig fikk han en blodig og skremt kråkeunge i fanget.

Smarte fugler Kråke (Corvus cornix) er trolig den mest tilpasningsdyktige arten i den norske fuglefaunaen. Kråkefuglene regnes blant verdens mest

intelligente fugler. De har relativt stor hjerne, og synes å oppfatte og

avklare nye situasjoner raskere enn andre fugler. Kråka er vanligvis

årvåken og sky, men kan også komme nær mennesker. Den kan kjenne igjen personer og skille mellom de ufarlige og dem den bør passe seg for. En kråke er altetende og spiser det den kommer over. Kilde: Store norske leksikon

– Den var tydelig redd for hunder og andre dyr. Ifølge noen mennesker som var i parken, hadde den vært der noen dager uten at noen hadde greid å hjelpe den. Da den kom bort til meg, sa de andre at det virket som den rett og slett valgte meg.

Kjærlighet ved første blikk

Kråker er intelligente dyr, og det er slett ikke umulig at Hafez skjønte at Espen var en sann dyrevenn og derfor valgte han som sin make.

– Jeg visste ikke helt hva jeg skulle gjøre med kråkeungen først, så jeg ringte viltnemnda, fuglehjelpen, politiet og alle instanser jeg tenkte kunne ha noe med dette å gjøre, men da de kom med et bur for å hente ham, gjemte Hafez seg i fanget mitt. Jeg orket ikke tanken på at han skulle drepes, så da måtte jeg bare ta vare på ham.

Det var en venninne av Espen som foreslo at kråke­ungen kunne hete Hafez, etter den persiske nasjonalpoeten.

Etter at Hafez var kommet noenlunde til hektene, gjorde Espen en stor innsats for å hjelpe ham ut i naturen igjen.

LEKER: Hafez har sin egen lekegrind hvor han finner ting han synes er morsomme å leke med. Biler er stor stas. Foto: Jeanette Baekkevold

– Jeg gikk rundt i parker i dagevis med ham på skulderen for å få ham til å fly sin vei. Han kunne ta noen runder over hodet mitt, men ville som regel ikke mer enn det. Et par ganger ble han faktisk borte i noen dager, men han kom tilbake igjen da også.

Les også: Møttes første gang i eget bryllup, nå har de fått barn

Besteforeldrene er barnevakt

Når Espen er borte noen dager, er det gjerne gode venner som ser til Hafez, eller han er hos Espens foreldre.

– De er jo besteforeldrene hans. En gang jeg var på ferie og foreldrene mine passet ham, fikk de ham ikke inn i buret, han ville ikke høre på dem. De ringte meg og lurte på hva de skulle gjøre, og da ba jeg dem om å sette meg på høyttaler. «Nå må du gå inn i buret ditt, Hafez!», sa jeg, og da gjorde han det. Han er ganske veloppdragen, skjønner du, og hører som regel på meg.

Ifølge Espen er Hafez snill og omsorgsfull. Eller omsorgsfugl, som han sier. Han er også en spøkefugl, og han har mange gode venner.

– Han er kompis med ekorn, katter og hunder, og han har til og med ridd på hest. Men nærkontakt med en hund har også gitt ham en skade.

– For noen år siden var det en hund som ville hilse på ham og som la labben på ryggen hans, litt for hardt. Da brakk Hafez beinet. Han var litt redd hunder en stund etterpå, men det har gått over.

Siden den gangen har ikke Hafez flydd noe særlig. Han hopper mest rundt og virker fornøyd med det. Etter å ha hatt grønn stær og vært til­nærmet blind på det ene øyet, er han nå på bedringens vei etter god behandling.

– Han er kanskje den eneste kråka i Norge som har sin egen veterinær. Vi er innom dyrlege Tone i Enebakk med jevne mellomrom for å sjekke at alt er bra med Hafez.